Drie sterf in huishoudelike geskilArgieffoto Drie mense is Sondag in KwaZulu-Natal tydens ŉ beweerde huishoudelike geskil doodgeskiet. Maj. Thulani Zwane, provinsiale polisiewoordvoerder, het gesê die voorval het omstreeks 14:40 in Inanda, noord van Durban, plaasgevind. “Na wat verneem word het vier mense by ŉ huis opgedaag om linne te gaan haal,” het Zwane gesê. “Dit wil voorkom of daar ŉ huishoudelike geskil ontstaan het. Die 45-jarige huiseienaar het sy geregistreerde vuurwapen gaan haal en drie van die vier mense doodgeskiet.” Een persoon is in ŉ motor doodgeskiet, een in die huis en een in ŉ buurman se huis. Die vierde persoon kon daarin slaag om ongedeerd te ontsnap. Die verdagte het ná die skietery van die toneel gevlug en is later in hegtenis geneem. Die polisie het op sy vuurwapen beslag gelê. Dit is vir ballistiese toetse gestuur om vas te stel of dit met die skietery verbind kan word. Die man moet binnekort in die Ntuzuma-landdroshof verskyn op drie aanklagte van moord. Die oorledenes is Siphokuhle Molefe (55), sy vrou, Zandile (48), en Nompumelelo Ndwandwe (45).